



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 18.04.2007
Nr.  P.l.x. 199


RAPORT
asupra propunerii legislative pentru modificarea şi completarea
 Legii 142/2004 privind modificarea art.2 din Ordonanţa Guvernului nr.66/1999 pentru
 aderarea României la Convenţia cu privire la suprimarea
 cerinţei supralegalizării actelor oficiale străine,
 adoptată la Haga la 5 octombrie 1961

         În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică,de disciplină şi imunităţi a fost sesizată spre dezbatere în fond,  cu propunerea legislativă pentru modificarea şi completarea Legii 142/2004 privind modificarea art.2 din Ordonanţa Guvernului nr.66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, trimisă cu adresa nr. P.l.-.x. 199 din  2 aprilie 2007 şi înregistrată cu  nr. 31/365 din 3 aprilie 2007.


Senatul, în calitate de primă Cameră sesizată, a respins iniţiativa legislativă în şedinţa din 28 martie 2007. 

Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este   Cameră decizională . 

Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr. 1478/03.11.2006.
Guvernul, prin punctul de vedere transmis cu adresa nr. 3456 din 10.11.2006, nu susţine adoptarea acestei propuneri legislative.



Comisia pentru politică externă a avizat favorabil iniţiativa legislativă, conform avizului transmis cu adresa nr.33/Pl.x. 199 din 12 aprilie 2007. 

Comisia pentru buget finanţe, bănci a avizat favorabil propunerea legislativă cu un amdendament, conform avizului transmis cu adresa nr. 184 din 16.04.2007.
                   Iniţiativa legislativă are ca obiect de reglementare completarea Ordonanţei Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, prin inserarea unui nou articol care prevede că plata taxelor aferente apostilei se poate face prin următoarele sisteme de plată: numerar, ordin de plată, sisteme de plată electronice. 
În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat  iniţiativa legislativă în şedinţa din 18 aprilie 2007.
La  lucrările comisiei a participat, din partea iniţiatorilor, domnul deputat Petru Călian.
În timpul dezbaterilor, membrii Comisiei juridice au examinat şi aprobat cu unanimitate de voturi amendamentul cuprins în avizul Comisiei pentru buget, finanţe, bănci.
La dezbaterea acestui proiect de lege, au fost prezenţi 15 deputaţi din numărul de 27 de membri ai Comisiei juridice.
În urma dezbaterilor, membrii comisiei au hotărât, cu unanimitate de voturi, să supună plenului Camerei Deputaţilor,  spre dezbatere şi adoptare, propunerea legislativă pentru modificarea şi completarea Legii 142/2004 privind modificarea art.2 din Ordonanţa Guvernului nr.66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, cu amendamentele admise, redate în Anexa la prezentul raport.

          În raport de obiectul şi conţinutul său, iniţiativa legislativă  face parte din categoria legilor ordinare.
                                  PREŞEDINTE, 


                                     SECRETAR,
                         Sergiu ANDON
  

                              George BĂEŞU
Expert Mihaela Ivan-Cucu
ANEXA 

AMENDAMENTE ADMISE
	Nr. 

crt. 
	Textul propunerii legislative 
	Amendament
(autorul amendamentului)
	Motivare

	1. 
	Lege pentru modificarea şi completarea Legii 142/2004 privind modificarea art.2 din Ordonanţa Guvernului nr.66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961
	Lege pentru completarea 
Ordonanţei Guvernului nr.66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961

(Autor: Comisia juridică, de disciplină şi imunităţi)
	Pentru respectarea normelor de tehnică legislativă, intervenţia legislativă se face asupra actului normativ de bază.

	2. 
	Articol unic: Articolul 2 din Ordonanţa Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, publicată în Monitorul Oficial al României, Partea I, nr. 408 din 26 august 1999, aprobată prin Legea 52/2000, se modifică şi se completează, după cum urmează:
Se introduce un nou articol – 21, care va avea următorul cuprins: „Plata taxelor aferente apostilei se poate face prin următoarele sisteme de plată: numerar, ordin de plată, sisteme de plată electronice”.
	Articol unic. – După articolul 2 din Ordonanţa Guvernului nr.66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, publicată în Monitorul Oficial al României, Partea I, nr. 408 din 26 august 1999, aprobată prin Legea nr.52/2000, cu modificările ulterioare, se introduce un nou articol, art. 3, cu  următorul cuprins: 
„Art. 3.- Plata taxelor aferente apostilei se poate face prin orice modalitate prevăzută de Ordonanţa Guvernului nr. 92/2003 privind Codul de procedură fiscală, cu modificările şi completările ulterioare”.

(Autor: Comisia juridică, de disciplină şi imunităţi şi Comisia pentru buget, finanţe şi bănci)
	· Pentru respectarea normelor de tehnică legislativă. 
· Modificarea procedurii de achitare a taxelor aferente aplicării apostilei, trebuie să facă referire la actul normativ care reglementează modalitatea de plată. 

